b"\n_START_ARTICLE_\nBomba d'aire\n_START_PARAGRAPH_\nUna bomba d'aire \xc3\xa9s un tipus de m\xc3\xa0quina de fluid de despla\xc3\xa7ament expressament dissenyada per a treballar amb aire. Es tracta per tant d'un compressor, una m\xc3\xa0quina t\xc3\xa8rmica (i no una m\xc3\xa0quina hidr\xc3\xa0ulica) que varia la densitat del fluid en variar la seva pressi\xc3\xb3. En general s\xc3\xb3n m\xc3\xa0quines petites accionades manualment. Quan la m\xc3\xa0quina \xc3\xa9s accionada per un motor no sol anomenar-se bomba d'aire, sin\xc3\xb3 compressor._NEWLINE_La primera bomba d'aire efectiva constru\xc3\xafda a Anglaterra amb finalitats cient\xc3\xadfiques va ser feta en 1658 per Robert Hooke per a Robert Boyle.\n_START_SECTION_\nFuncionament del compressor d'\xc3\xa8mbol alternatiu\n_START_PARAGRAPH_\nEn aquest tipus de compressors existeix un o diversos compartiments fixos, per\xc3\xb2 de volum variable, per l'acci\xc3\xb3 d'un \xc3\xa8mbol o pist\xc3\xb3. _NEWLINE_Quan el pist\xc3\xb3 es mou augmentant el volum de la c\xc3\xa0mera, es crea una depressi\xc3\xb3 en la c\xc3\xa0mera i l'aire, a causa de la succi\xc3\xb3, entra al cilindre per la v\xc3\xa0lvula d'admissi\xc3\xb3, mentre que la v\xc3\xa0lvula de fuita est\xc3\xa0 tancada. Quan el pist\xc3\xb3 es mou disminuint el volum de la c\xc3\xa0mera, l'aire es comprimeix, la v\xc3\xa0lvula d'admissi\xc3\xb3 es tanca i l'aire surt per la v\xc3\xa0lvula de fuita.\xc2\xb4\n_START_SECTION_\nAplicacions\n_START_PARAGRAPH_\nLes bombes d'aire manuals s\xc3\xb3n conegudes col\xc2\xb7loquialment com a manxes i estan destinades a introduir aire de l'atmosfera dins d'alguna cavitat com pot ser un pneum\xc3\xa0tic de bicicleta, de moto o d'autom\xc3\xb2bil, un matal\xc3\xa0s d'aire, o una joguina inflable com una pilota o un flotador d'aire._NEWLINE_Per extensi\xc3\xb3, tamb\xc3\xa9 es diuen bombes d'aire als compressors accionats per un motor."